Spoeltoilette vir moeës | George Herald
Spoeltoilette vir moeës
Journalist Kristy Kolberg | Friday, 07 June 2019, 11:30
Die groepie inwoners van Moeggehuur wat vanoggend by die munisipaliteit bymekaar gekom het.
GEORGE NUUS - 'n Klein groepie van die onwettige grondbesetters van Moeggehuur, 'n plakkerskamp langs New Dawn Park Primêr in Pacaltsdorp, het vanoggend by die George-munisipaliteit bymekaargekom om aanspraak te maak op die tydelike spoeltoilette wat reeds maande gelede aan hulle beloof is.
Ná 'n gesprek vroeër vanoggend tussen Moeggehuur se verteenwoordigende komitee en die direkteur van behuising, Charles Lubbe, is bevestig dat die inwoners binne die volgende paar dae toilette sal ontvang.
Volgens raadslid Theresa Fortuin, wag die inwoners van dié plakkerskamp reeds 6 maande vir toilette.
"Die mense van Moeggehuur het vanoggend vroeg die koue trotseer en ek is bly dinge lyk asof dit nou na 'n punt kom. Hulle vra nie baie nie. Die toilette gaan 'n groot verskil in hulle lewens maak," sê sy.
Moeggehuur se komiteelede Dalene Valentine (links) en Theresa Fortuin. Agter hulle staan Elandré Lamini en Ashley Phillips.